b'\n_START_ARTICLE_\nBanj\xc5\xa1ka planota\n_START_PARAGRAPH_\nBanj\xc5\xa1ka planota (tudi Banj\xc5\xa1\xc4\x8dica) je planotast svet med \xc4\x8cepovanskim dolom, dolino spodnje So\xc4\x8de in spodnjim tokom Idrijce. Imenuje se po vasi Banj\xc5\xa1ice, ki le\xc5\xbei pribli\xc5\xbeno na sredini planote._NEWLINE_Tla na Banj\xc5\xa1ki planoti so pove\xc4\x8dini zakrasela, zato ve\xc4\x8dinoma ni teko\xc4\x8dih vod. Le ponekod so vidne suhe doline kot sled nekdanjih povr\xc5\xa1inskih teko\xc4\x8dih voda. Manj\xc5\xa1i potoki te\xc4\x8dejo le tam, kjer so tla fli\xc5\xa1nata. Planota je najni\xc5\xbeja na zahodu, kjer prevladuje nadmorska vi\xc5\xa1ina od 620 do 670 mnm, osrednji del sega od 700 do 800 mnm, na vzhodu pa seplanota dvigne na 900 d0 1050 mnm. Na planoti so \xc5\xa1tevilne kra\xc5\xa1ke jame in brezna. Pri Kanalskem Vrhu je 334 m globoko brezno Jazben._NEWLINE_Zaradi velike nadmorske vi\xc5\xa1ine razmere na Banj\xc5\xa1ki planoti niso ugodne za kmetijstvo. Primankuje tudi rodovitne prsti zlasti na vzhodnem delu, ve\xc4\x8d jo je na fli\xc5\xa1ni zahodni strani, zato so tu tudi bolj\xc5\xa1i pogoji predvsem za \xc5\xbeivinorejo. Na planoti prevladujejo manj\xc5\xa1a naselja in zaselki (Bate, Breg, Dragovica, Kal nad Kanalom, Kanalski Vrh, Levpa, Lokovec, Grgar, Grgarske Ravne) ter posamezne kmetije._NEWLINE_Banj\xc5\xa1ka planota je bila \xc5\xbee od nekdaj dobro naseljena, zlasti njen ju\xc5\xbeni del do tam, kjer jo preseka potok Av\xc5\xa1\xc4\x8dek. Kraji okrog Grgarja se v starih zapisih omenjajo \xc5\xbee pred 14. stoletjem, na severnem delu planote pa okoli leta 1500. Med starej\xc5\xa1imi naselji so zrasla manj\xc5\xa1a. Tipi\xc4\x8den primer je Lokovec, ve\xc4\x8dje naselja na vzhodnem delu planote, ki zdru\xc5\xbeuje ve\xc4\x8d kot 40 zaselkov.'